Liiklusõnnetuste põhjuste väljaselgitamise ekspertkomisjon

Transpordiamet 08.07.2024

Valge 4

Tallinn 11413

Väljavõtted liiklusõnnetuste kokkuvõtetest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtted liiklusõnnetuste põhjuste väljaselgitamise ekspertkomisjoni poolt koostatud liiklusõnnetuste kokkuvõtetest.

|  |  |
| --- | --- |
| **Liiklusõnnetuse number** | **23-53** |
| Liiklusõnnetuse aeg | 24.11.2023, kell 18:05, reede |
| Liiklusõnnetuse koht | T 1 Tallinn - Narva 95,54. km, Põdruse küla, Haljala vald, Lääne-Viru maakond |
| Liiklusõnnetuse koha koordinaadid | X 6587104.01 Y 634650.35 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 7 |
| Liiklusõnnetuses vigastatuid | 7 |
| Liiklusõnnetuses hukkunuid | - |

**1. Liiklusõnnetuse toimumise koha kirjeldus**

1.1. Liiklusõnnetus juhtus Lääne-Viru maakonnas, Haljala vallas, Põdruse külas, põhimaanteel T1 Tallinn-Narva kilomeetril 95,54 , hajaasustusega asulavälisel teelõigul. Tallinna poolt liikudes asub õnnetuskoht lauge vasakkurvi (kurvi raadius ca 1016 m) keskpunktis, mõlemal pool teed avarduvad põllumaad.

1.2. Tee on liiklusõnnetuse sündmuskohal kahesuunaline, kummaski suunas üks sõidurada. Teekatte laius on 9,0 m, sõiduradade laius on 3,5 m, kindlustatud tugipeenra laius on 1,0 m, kindlustamata osa on samuti 1,0 m. Teekate on värskelt remonditud (2023. aasta august-september), roopaid ei ole. Õnnetus juhtus märkidega 158 "Teetööd" tähistatud teelõigul, kuid ehitustööd olid õnnetuse toimumise ajaks lõpetatud ebasobiva ilmastiku tõttu ning objektile kehtestatud tehnoloogiline paus. Peale asfalteerimist oli teepeenrad teetöödega hõlmatud lõigul täitmata. Kattemärgistus on jäänud teelõigul külmade ilmaolude tõttu tegemata, õnnetuse tekkimisele see mõju ei avaldanud, sest katte oli kaetud õhukese lumelörtsi kihiga (ca 10-15 mm). Lubatud suurim sõidukiirus Tallinnas suunas 90 km/h, Narva suunas ajutiselt 70 km/h. Keskmine ööpäevane liiklussagedus 5741 sõidukit ööpäevas, õnnetuse toimumise ajal hinnanguliselt 50-70 sõidukit tunnis. Teelõik ei ole valgustatud ja kehtivate normide järgi valgustamist ei nõua.

1.3. Liiklusõnnetus juhtus pimeda ajal, kell 18:05. Õhutemperatuur oli Sõmeru teeilmajaama andmetel -1,3 ja teepinna temperatuur -0,8 kraadi. Nähtavust piiras (alla 200 m) tuisk, teekate oli lumine-lörtsine ning sõiduki rehvi ja teepinna sidestustegur oli seetõttu halb.

1.4. Viimase viia aasta jooksul ei ole liiklusõnnetusi sellel lõigul juhtunud.

**2. Liiklusõnnetuse lühikirjeldus**

2.1. Liiklusõnnetuses osalesid:

* sõiduauto Toyota LandCruiser 120 (2005), mida juhtis 60-aastane mees. Lisaks juhile oli autos kaks sõitjat: 54-aastane mees ja 57-aastane mees.
* sõiduauto Volvo XC90 (2006), mida juhtis 55-aastane mees. Lisaks juhile oli autos kolm sõitjat: 34-aastane naine; 9-aastane tüdruk ja 4-aastane poiss.

2.2. Tallinn-Narva maantee 95,54 kilomeetril kaldus Tallinnas suunas liikunud sõiduauto Toyota vastassuunavööndisse ja põrkus kokku Narva suunas liikunud sõiduautoga Volvo. Toyota juhi sõnul kaldus auto paremale teepeenrale ja vasakule tagasi pöörates vastassuunavööndisse. Kokkupõrke tagajärjel said vigastada ning toimetati haiglasse mõlema sõiduki juhid ja kõik autodes olnud sõitjad.

**3. Liikluskeskkonda puudutavad riskitegurid ja muud asjaolud**

3.1. Ilma- ja teeolud olid halvad, pime aeg, tuiskas, tee oli lumine ja lörtsine.

3.2. Teetööde ala seisukord - täitmata peenar peale asfalteerimist võis tõenäoliselt avaldada mõju liiklusõnnetuse tekkele.

3.3. Tee remondi järgselt oli ilma külmenemise tõttu jäänud teekattemärgistus tegemata.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Ettepanekuid liikluskeskkonna muutmiseks ei ole.

**5. Ettepanekud meetmete rakendamiseks sõiduohutuse ja inimeste turvalisuse tagamiseks**

5.1. Peale teetööde lõppu või tööde katkestamist ei tohiks objektil olla täitmata peenraid.

|  |  |
| --- | --- |
| **Liiklusõnnetuse number** | **24-06** |
| Liiklusõnnetuse aeg | 24.01.2024, kell 08:49, kolmapäev, |
| Liiklusõnnetuse koht | T 3 Jõhvi-Tartu-Valga 29,4 km, Koldamäe küla, Alutaguse vald, Ida-Viru maakond |
| Liiklusõnnetuse koha koordinaadid | X 6559711.39 Y 690925.52 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 3 |
| Liiklusõnnetuses vigastatuid | 1 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Liiklusõnnetus juhtus Ida-Viru maakonnas, Alutaguse vallas, Koldamäe külas, riigitee 3 Jõhvi-Tartu-Valga 29,32 kilomeetril, hajaasustusega asulavälisel metsavahelisel teelõigul. Õnnetuskoht asub plaanikõveriku keskpunktis (raadius ca 2100 m), hea pikinähtavusega teelõigul.

1.2. Tee on liiklusõnnetuse sündmuskohal kahesuunaline, kummaski suunas üks sõidurada. Teekatte laius on 9,0 m, sõiduradade laius on 3,5 meetrit, kindlustatud tugipeenra laius on 1,0 m, kindlustamata osa laius on 1,0 meetrit. Teekatte seisukord on hea (2019. aastal  tehtud kattetaastus), roopaid ei ole. Kattemärgistus on heas korras ning hästi märgatav. Lubatud suurim sõidukiirus 90 km/h. Keskmine ööpäevane liiklussagedus 2907 sõidukit ööpäevas, õnnetuse toimumise ajal hinnanguliselt 50-60 sõidukuit tunnis. Teelõik ei ole valgustatud ja kehtivate normide järgi valgustamist ei nõua.

1.3. Liiklusõnnetus juhtus valgel ajal, kell 9:00. Õhutemperatuur oli Atsalama teeilmajaama andmetel  1,1 kraadi C ja teepinna temperatuur 0 kraadi C. Ilmastikutingimustest sõltuv nähtavus oli hea. Teekate oli jäine ning sõiduki rehvi ja teepinna sidestustegur võis seetõttu olla väga halb, haardetegurit mõõtis patrullauto ja libedust ei tuvastanud. Teehooldaja selgitus: 24.01.24 T3 Jõhvi-Tartu-Valga kontroll-patrullsõidu käigus, kella 05:29:15 - 05:30:10 vahemikus, sündmuskoha (liiklusõnnetus T3 km 29,56) lõigul libedus ei olnud tuvastatud. Teekate oli märg, sadas uduvihma. RCM anduri (optiline haardeteguri mõõtja) näitude kohaselt, teeseis km 29,56 (T3 ja T13207 ristmik/100 m) - „märg“, karedus 0,59. Küll, metsavahelisel lõigul km 28,4 - 29,45, RCM-i järgi teeseis oli „lumi“, karedusega 0,30-0,28, kuigi tegelikult kate oli lumest vaba taies laiuses ja märg.

1.4. Viimase viie aasta jooksul ei ole liiklusõnnetusi sellel lõigul juhtunud.

**2. Liiklusõnnetuse lühikirjeldus**

2.1. Liiklusõnnetuses osalesid:

* veoauto Scania P380 (2005) haagisega HFR (2004), mida juhtis 34-aastane mees;
* sõiduauto Renault Espace (2007), mida juhtis 39-aastane mees. Lisaks juhile oli autos sõitja, 10-aastane poiss, kes istus juhi kõrval.

2.2. Mööda Jõhvi-Tartu-Valga maanteed Tartu suunas liikunud haagisega veoauto Scania kaotas tee 29,4 kilomeetril juhitavuse ja kaldus vastassuunavööndisse ja põrkas kokku Jõhvi suunas liikunud sõiduautoga Renault. Kokkupõrke tagajärjel suri Renault juht saadud vigastustesse kohapeal, sõitja, 10-aastane poiss toimetati raskelt vigastatuna kiirabi poolt haiglasse.

**3. Liikluskeskkonda puudutavad riskitegurid ja muud asjaolud**

3.1. Libe tee (kiilasjää), mille tõttu kaotas veoauto juht autorongi üle kontrolli ning selle haagis sattus külglibisemisesse ja põrkas kokku vastassuunas liikunud sõiduautoga.

3.2. Tee seisundi ootamatu muutmine, sündmuskohale reageerinud patrulli sõnul oli tee heas seisundis, libe ei olnud, kuid ca 1 km enne sündmuskoha muutus tee libedaks. Seda kinnitab fakt, et sündmuskoha vahetuses läheduses toimus kohe ka teine liiklusõnnetus kannatanuga.

3.3. Võimalik teed ümbritseva keskkonna mõju teeseisule - metsavaheline lõik oli libedam kui põldudevaheline.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Ettepanekuid liikluskeskkonna muutmiseks ei ole.

**5. Ettepanekud meetmete rakendamiseks sõiduohutuse ja inimeste turvalisuse tagamiseks**

5.1. Teehoolduse taseme tõhustamine - vältida tuleks olukorda, kus teeseis (karedus) teel lõiguti arvestatavalt muutub.

|  |  |
| --- | --- |
| **Liiklusõnnetuse number** | **24-07** |
| Liiklusõnnetuse aeg | 16.02.2024, kell 17:27, reede |
| Liiklusõnnetuse koht | T 4 Tallinn-Pärnu-Ikla, 84,08 km, Päärdu küla, Märjamaa valda, rapla maakond |
| Liiklusõnnetuse koha koordinaadid | X 6512228 Y 524507 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 2 |
| Liiklusõnnetuses vigastatuid | 1 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Liiklusõnnetus juhtus rahvusvahelise põhimaantee T4 Tallinn-Pärnu-Ikla 84,08 kilomeetril Päärdu külas, Märjamaa vallas, Rapla Maakonnas. Tegemist on hajaasustusega piirkonnaga ja asulavälise teelõiguga. Sündmuskoht asub põllu- ja metsamajanduslikus piirkonnas, kus põllu ja metsamaad vahelduvad, ning teede ääres on üksikud majad. Sündmuskohal on kahel pool teed mets.

1.2. Tee on kaherajaline, kummaski suunas üks sõidurada. Tee on sündmuskohal sirge ja pikisuunas horisontaalne. Sõidutee katte laius on 9 meetrit, sõiduradade laius 3,5 meetrit, kindlustatud peenar 1,0 ja kindlustamata tugipeenar 1,5 meetrit. Maanteele teostati remont 2014. aastal. Teekate on markeeritud telg- ja äärejoontega, sõidutee peenratel tähispostid. Liikluskorraldusvahendite seisukord hea, äärejoontel rahuldav. Lubatud suurim sõidukiirus 90 km/h. Sõiduteel kerged kulumisjäljed, roopa sügavus 6-9 mm. Keskmine ööpäevane liiklussagedus 9240 sõidukit ööpäevas. Piki- ja külgnähtavus teelõigul hea.

1.3. Liiklusõnnetus juhtus 15 minutit peale päikese loojangut, ilm oli pilvine, sadas vihma, nähtavus ilmastikus tingitult rahuldav - 200-500 meetrit. Õhu- ja teepinna temperatuur ca 2 kraadi, teekate oli märg, pritsiv.

1.4. Viimase viie aasta jooksul on juhtunud üks asjakahjuga liiklusõnnetus - 83,3 kilomeetril, kokkupõrge möödasõidul vastutuleva sõidukiga.

**2. Liiklusõnnetuse lühikirjeldus**

2.1. Liiklusõnnetuses osalesid:

* sõiduauto Mercedes-Benz C 250D 4Matic (WDD2052091F485274), mida juhtis 29-aastane mees,
* veoauto (N1 kategooria, kaubik) Peugeot Partner (2004), mida juhtis 30-aastane mees.

2.2. Mööda Tallinn-Pärnu-Ikla maanteed Pärnu suunas liikunud sõiduauto Mercedes-Benz põrkas maantee 84,04 kilomeetril veoautost möödasõitu sooritades kokku Tallinna suunas liikunud sõidukiga Peugeot Partner. Kokkupõrke tagajärjel suri Peugeot juht sündmuskohal, Mercedese juht sai vigastada ja toimetati haiglasse.

**3. Liikluskeskkonda puudutavad riskitegurid ja muud asjaolud**

3.1. Ilma- ja teeolud olid suhteliselt halvad: süvenev hämarus, tihe vihmasadu, märg ja pritsiv teekate.

3.2 Teekattel on kerged kulumisjäljed - roobas 6-9 mm.

3.3. Tegemist oli tipptunniga, kus mõlemas suunas liikusid sõidukite kolonnid, sh, veokid, millest sõiduautod tegid möödasõite.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Arvestades suhteliselt suurt liiklussagedust kaaluda tee ümberehitamist 2+2 teeks.

**5. Ettepanekud meetmete rakendamiseks sõiduohutuse ja inimeste turvalisuse tagamiseks**

5.1. Digitaalsete liiklusmärkide ja hoiatussüsteemide laialdasem kasutamine.

|  |  |
| --- | --- |
| **Liiklusõnnetuse number** | **24-12** |
| Liiklusõnnetuse aeg | 06.05.2024 kell 18:49 esmaspäev |
| Liiklusõnnetuse koht | T2 Tallinn-Tartu-Võru-Luhamaa 89 km, Mäeküla, Paide linn, Järva maakond |
| Liiklusõnnetuse koha koordinaadid | X 6527857 Y 597613 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Sündmuskoht asub Järva maakonnas, Paide linnas, Mäeküla külas  Tallinna-Tartu-Võru-Luhamaa tee 88,55. kilomeetril Mäeküla-Koeru-Kapu tee ristmikul. Tugimaantee külgneb põllumassiividega, põhimaantee aga vahelduvalt põldude ja elamutega. Sõiduk Kiia Ceed lähenes peateele Koeru suunast ning veoauto Tartu suunast.

1.2. Ristmik on kanaliseeritud peatee osas. Kõrvalteel eraldi pöörderadasid ei ole, kuid tee keskel on ristmikul suunav eraldussaar. Põhimaanteel on 2015. aastal ehitatud asfaltbetoonkate ning tugimaanteel 2020. aastal ehitatud asfaltbetoonkate. Teekate heas seisukorras. Paigaldatud on liiklusmärgid, teekattemärgistus ning tähispostid. Liikluskorraldusvahendid heas seisukorras, kuid kulunud on kõrvalteel enne ristmikku paiknevad täristid. Külgnähtavust kõrvalteelt vasakule peateele piirab mõningal määral tuisukaitse hekk. Muus osas on nii pikinähtavus kui külgnähtavus hea. Ristmikul on  maanteevalgustus. Keskmised ööpäevased liiklussagedused peateel 9508 ja kõrvalteel 1116 autot ööpäevas.

1.3. Õhutemperatuur liiklusõnnetuse ajal 9, teepinna temperatuur 17 kraadi, teekate  oli kuiv, ilm sademeteta ja selge.

1.4. Viimase viie aasta jooksul on ristmikul juhtunud üks varakahjuga liiklusõnnetus: põhimaantee 88 kilomeetril, kokkupõrge ristuval teel liikujaga.

**2. Liiklusõnnetuse lühikirjeldus**

2.1. Liiklusõnnetuses osalesid:

* sõiduauto Kia Ceed (2021), mida juhtis 73-aastane mees;
* poolhaagisega LINTRAILERS (2023) veoauto Scania R450 (2022), mida juhtis 67-aastane mees.

2.2. Sõiduauto Kia Ceed sõitis kõrvalteelt ette peateel liikunud poolhaagisega veoautole Scania. Kokkupõrke tagajärjel suri sõiduauto juht kohapeal.

**3. Liikluskeskkonda puudutavad riskitegurid ja muud asjaolud**

3.1. Ristmikul ei olnud tagatud Transpordiameti Juhise "Ristmike vahekauguse ja nähtavusala määramine" kohane peatumisnähtavus vasakule poole peateele tuisukaitse heki tõttu.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Teekattemärgistuse (täristid) uuendamine Mäeküla-Koeru-Kapu teel enne ristmikku.

4.2. Eemaldada tuisukaitse hekk sellises ulatuses, mis tagab nõuetele vastava peatumisnähtavuse.

4.3. Paigaldada ristmiku nähtavuskolmnurga alal olev suunaviit nr 631 kõrgemale, et see ei varjaks ka kõrgema sõiduki juhi vaatevälja.

4.4. Tõsta olemasolev liiklusmärk nr 683 ümber ristmikule suunduva kõrvaltee vastu sõiduraja telje mõttelisele pikendusele.

Lugupidamisega,

Villu Vane

komisjoni esimees,

liiklusohutuse osakond

Transpordiamet

5093712

/allkirjastatud digitaalselt/